FI Euroopan unionin virallinen lehti C 300/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 300/14

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”GARBANZO DE ESCACENA”

EY-N:o: ES-PGI-0005-0945-01.02.2012

SMM ( X ) SAN ( )

1. Nimi:

”Garbanzo de Escacena”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Tuote, josta käytetään suojattua maantieteellistä merkintää ”Garbanzo de Escacena”, on Cicer arietinum L. -lajin paikallisen ekotyypin ”Campo de Tejada” ja kauppamuotoon ”Lechoso” kuuluvien rekisteröityjen tai rekisteröintivaiheessa olevien lajikkeiden siemen.

Suoja koskee ainoastaan sovellettavan kansallisen lainsäädännön mukaisesti ekstra-luokkaan kuuluvia kahviherneitä, jotka pidetään kaupan kuivattuina pakkauksissa.

Ekstra-luokkaan kuuluvat kahviherneet ovat hyvälaatuisia, ja niiden muoto, ulkonäkö, kehittyminen ja väri vastaavat kauppamuodon ominaisuuksia. Niiden on oltava virheettömiä, lukuun ottamatta hyvin vähäisiä ulkoisia muutoksia, jotka eivät kuitenkaan saa vaikuttaa haitallisesti tuotteen yleiseen ulkonäköön, laatuun tai pakkaamiseen.

Fysikaaliset ja morfologiset ominaisuudet:

a) Kahviherne on väriltään hyvin vaalean kellertävänvalkoinen.

b) Siemen on muodoltaan pitkänomainen ja sivuiltaan litistynyt, ja sen epätasaisessa pinnassa on syviä uurteita ja pullistumia.

c) Enintään 2 % sellaisia kahviherneitä voidaan hyväksyä, jotka eivät vastaa edellä a ja b alakohdassa esitettyjä ominaisuuksia, mikäli puutteet eivät vaikuta haitallisesti yleiseen ulkonäköön.

d) Vähimmäiskoko on 8 mm; sitä pienempien kahviherneiden osuus saa olla enintään 4 %.

e) Painon 1 000 kahvihernettä kohti on oltava vähintään 490 g.

Aistinvaraiset ominaisuudet:

a) Siemenvalkuainen on rasvainen ja vain kevyesti rakeinen.

b) Siemenessä kiinni oleva kuori on ohut ja pehmeä.

c) Suutuntuma on erittäin pehmeä.

d) Maku on aina miellyttävä ja vailla vieraita vivahteita.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Ottaen huomioon lopputuotteen laadun ja käytetyn ekotyypin sekä tuotantoalueen ilmaston ja maaperän selkeä keskinäinen vuorovaikutus ainoa erityinen tuotantovaihe, jonka on tapahduttava yksilöidyllä maantieteellisellä alueella, on kahviherneen peltoviljely.

3.6 Viipalointia, raastamista, pakkaamista jne. koskevat erityiset säännöt:

Laitoksissa, joissa suojattu tuote pakataan, on tehtävä jäljempänä luetellut toimenpiteet seuraavassa järjestyksessä:

— Laitokseen saapuvien kahviherneiden laatutarkastus erien tasalaatuisuuden varmistamiseksi.

— Koneellinen esipuhdistus ja vieraiden ainesten poistaminen käyttäen umpinaista seulaa ja puhallusilmaa.

— Madontorjuntakäsittely tehdään 30 päivän kuluessa sadonkorjuusta, ellei käsittelyä ole tehty varastossa.

— Seulonta ja kalibrointi pyöreillä seuloilla.

— Vialliset siemenet poistetaan lajittelupöydällä.

— Pakkaaminen enintään 5 kg:n pakkauksiin.

— Pakkauksen ja tuotteen lopullinen laatutarkastus.

— Sääntelyneuvoston toimittamien vastaetikettien kiinnittäminen.

Kuivatut kahviherneet saatetaan markkinoille enintään kahden ja puolen vuoden kuluessa sadonkorjuusta.

Tämä ei koske suojatun maantieteellisen merkinnän saaneiden irtomyynnissä olevien kahviherneiden markkinoille saattamista.

3.7 Merkintöjä koskevat erityiset säännöt:

Kaikkien kahviherneitä kaupan pitävien yritysten etiketeissä on ehdottomasti oltava maininta ”Indicación Geográfica Protegida Garbanzo de Escacena” sekä jäljempänä esitetty SMM-tunnus.

Pakkaukset varustetaan sääntelyneuvoston toimittamilla numeroiduilla takuusineteillä.

4. Maantieteellisen alueen tarkka rajaus:

Suojatulla maantieteellisellä merkinnällä ”Garbanzo de Escacena” varustetun tuotteen tuotantoalue käsittää seuraavien kuntien alueet: Escacena del Campo, Paterna del Campo, Manzanilla, Villalba del Alcor, La Palma del Condado ja Villarrasa (Huelvan maakunnassa) sekä Castilleja del Campo, Aznalcóllar, Sanlúcar la Mayor, Albaida del Aljarafe ja Olivares (Sevillan maakunnassa).

5. Yhteys maantieteelliseen alkuperään:

5.1 Maantieteellisen alueen erityisyys:

Suojatulla maantieteellisellä merkinnällä ”Garbanzo de Escacena” varustetun tuotteen tuotantoalue kuuluu vanhaan historialliseen alueeseen, joka tunnetaan nimellä ”El Campo de Tejada”. Se käsittää Guadalquivirin laaksossa sijaitsevan tasangon, ja sen luonnolliset rajat ovat pohjoisessa Sierra Morena ja etelässä Sevillasta Huelvaan johtava valtatie CN-431.

Garbanzo de Escacena -kahvihernettä viljellään yksinomaan lohkoilla, joiden maaperä kuuluu luokkaan V ja joka tunnetaan Huelvan maakunnassa nimellä ”tierras negras” tai ”barros” ja Sevillan maakunnassa nimellä ”tierras de bujeo”.

Maaperä on erittäin syvää ja hyvin savipitoista (pääasiassa montmorilloniittia). Maasto tasaisuuden vuoksi veden poisjohtaminen on vaikeaa ja maan vedenpidätyskyky on korkea. Maaperä on erittäin emäksistä ja sisältää vähän typpeä ja fosforia mutta runsaasti kaliumia.

Ilmaston osalta on mainittava erityisesti rannikon ja Coto de Doñanan kansallispuiston läheisyydestä johtuva merellinen vaikutus, minkä vuoksi lounaistuuli puhaltaa alueella kesäisin lähes päivittäin.

Auringonlaskusta auringonnousuun puhaltava merituuli lisää ilman suhteellista kosteutta 10–15 %.

5.2 Tuotteen erityisyys:

Garbanzo de Escacena on jo itsessään erityinen. Se on maantieteelliseen ympäristöön hyvin sopeutuneen Cicer arietinum L. -lajin kauppamuodon ”Lechoso” siemen; lajia on perinteisesti viljelty alueella, jolla siitä on kehittynyt suojattavaksi ehdotettu ekotyyppi.

Garbanzo de Escacena -kahviherneen erityisominaisuuksia ovat rasvainen ja vain kevyesti rakeinen siemenvalkuainen sekä siemenessä kiinni oleva ohut ja pehmeä kuori.

Lisäksi kahviherne on erittäin kookas, vähintään 8 mm.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Kahviherneen ja maantieteellisen alueen välinen yhteys perustuu tuotteen maineeseen, joka johtuu paikallisen ekotyypin korkeasta laadusta ja sen pitkästä viljelyperinteestä alueella; niinpä alueen viljelijät tuntevat perusteellisesti parhaat viljelytekniikat ja osaavat valita viljelyyn parhaiten soveltuvan maaperän.

1. Garbanzo de Escacenan yhteys maantieteelliseen ympäristöön

Yksilöidyn alueen ulkopuolella ei ole mahdollista tuottaa vastaavanlaatuista kahvihernettä, koska tuotteen laatu riippuu maaperätyypistä, maantieteellisestä sijainnista, ilmastosta ja paikallisen ekotyypin ominaisuuksista. Savipitoinen, runsaasti kaliumia sisältävä maa, Guadalquivirin laakson ilmasto, jota iltapäivästä yöhön keväisin ja kesäisin mereltä puhaltavat tuulet leudontavat, sekä kauppamuotoon ”Lechoso” kuuluvien rekisteröityjen lajikkeiden paikallisen ekotyypin luontainen laatu saavat yhdessä aikaan tuotteen, jolla on 3.2 kohdassa määritellyt fysikaaliset ominaisuudet sekä tietyt poikkeukselliset aistinvaraiset ominaisuudet; sen siemenvalkuainen on hyvin rasvainen ja hienorakenteinen, minkä vuoksi tärkkelys ei paakkuunnu kypsennettäessä. Tuotteen ominaisuudet ovat kahden tekijän ansiota:

— alueen mikroilmasto, joka johtuu meren läheisyydestä, jolloin yön kosteuspitoisuus on korkea;

— viljelyalueen maaperän korkea kaliumpitoisuus.

2. Garbanzo de Escacenan maine ja arvostus

Maatalous-, kalastus- ja elintarvikeministeriö julkaisi vuonna 1996 Euroopan unionin rahoittaman eurooppalaista ruokaperinnettä korostavan Euroterroirs-hankkeen yhteydessä perinteisten espanjalaisten tuotteiden luettelon. Luettelon esipuheessa kerrotaan:

”… Tämän luettelon tarkoituksena on koota sellaiset erityiset valmistus- ja tuotantomenetelmät, joissa tietyssä Espanjan alueen paikassa tai ympäristössä, maaseudulla ja/tai kaupungeissa, yhdistyvät perinne, osaaminen, tuotanto ja kaupan pitäminen …”

Luettelon sivulla 428 mainitaan Garbanzo de Escacena; sen kerrotaan olevan kahviherne, jonka erityispiirteitä ovat suuri koko, hyvin vaalea kellertävä väri ja voimakas uurteisuus.

Garbanzo de Escacenan tuotanto taantui 1970- ja 1980-luvuilla muun muassa sen kaupan pitämiseen liittyneiden vaikeuksien vuoksi. Kahvihernettä myytiin tuolloin ainoastaan tukkukaupassa.

Alan tavoitteeksi asetettiin ”keskittää tarjonta tuotteen alkulähteille ja kehittää Andalusian maatalouden menestyksen takaamiseksi korkealaatuisia tuotemerkkejä”, kuten mainitaan ABC-lehden talousosastossa 28 päivänä toukokuuta 1991 julkaistussa Angel Gómezin artikkelissa.

Vuonna 1981 Juan Bautista Bernal Escobar rekisteröi kahviherneelle tavaramerkin ”Escacena”, ja 10 päivänä marraskuuta 1984 Campo de Tejadan osuuskunta osti oikeudet kyseiseen tavaramerkkiin ja on siitä lähtien pitänyt kaupan alueelta peräisin olevaa kahvihernettä kyseisellä tavaramerkillä ja nimellä ”Campo de Tejada”. Tämä käy ilmi osuuskunnan vuodesta 1985 lähtien eri asiakkaille lähettämistä monista kauppalaskuista.

Sevillassa ilmestyvässä ABC-lehdessä julkaistiin (28 päivänä toukokuuta 1991, s. 66) Angel Gómezin artikkeli, jossa kerrotaan tuotteen laadusta ja maineesta jakeluverkossa. ”… Campo de Tejada -osuuskunta on markkinajohtaja kahviherneen tuotannon alalla …”.

”… Tuotanto myydään aina käypään hintaan, ja sitä tavoittelevat niin alueen jakeluporras kuin maanlaajuiset suuret jakeluketjutkin. Se on erityisen kysytty myös laadukkaiden tuotteiden kaupassa (esim. Club Vino Selección), ja alueen kahviherne onkin löytänyt tiensä myös laatutuotteita myyvien herkkukauppojen hyllyille …”.

Nimi ”Garbanzo de Escacena” mainitaan myös muissa tuoreemmissa julkaisuissa, kuten Ana Cristina Gómez Muñozin, Manuel Santos Murillon ja Pedro Caldentey Albertin teoksessa ”Catalogación y caracterización de los productos típicos agroalimentarios de Andalucía” (Ed. Fundación Unicaja, 1996). Sen vihanneksia käsittelevässä kohdassa (s. 666–667) on viisisivuinen artikkeli, jossa tarkastellaan Garbanzo de Escacenan koostumusta, maantieteellistä tuotantoaluetta, historiaa, erityisominaisuuksia, tuotantomenetelmää, tuotantoa valmistelevia vaiheita ja tärkeimpiä kaupallisia toimijoita.

Internetsivuston Ruta del Vino de Condado de Huelva gastronomiaa käsittelevällä sivulla kävijöitä ja matkailijoita kehotetaan tutustumaan alueen tyypilliseen erikoisuuteen, Garbanzos de Escacena -kahviherneeseen: Suositeltavia alkuruokia ovat esimerkiksi siitä valmistetut ”tagarninas esparragás”, ”calamares del campo”, ”vinagreras”, ”migas” ja ”potajes”.

Internetsivustolla vinosdeandalucia.com mainittiin 2 päivänä helmikuuta 2009 julkaistussa José F. Ferrerin artikkelissa, joka käsitteli sevillalaisen ravintola Aluzca de Sevillan Ibérico-sialle omistettua viikkoa (9.–14 päivänä helmikuuta 2009) seuraava ruokalaji:

”Menudo de pectorejo ibérico con garbanzos de Escacena, taquitos de jamón y jabuguitos.”

Myös internetsivuston playasdehuelva.com gastronomiaa käsittelevässä osiossa viitataan Garbanzo de Escacena -kahviherneen maineeseen:

”Por último, en la dieta mediterránea, las legumbres, aquí ocupa un importante lugar el garbanzo (afamados los de Escacena del Campo), base de los cocidos andaluces, pucheros o los garbanzos con espinacas.”

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Eritelmän täydelliseen toisintoon voi tutustua internetosoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_garbanzo_escacena.pdf

tai menemällä ensin suoraan maatalous- ja kalastusviranomaisen (Consejería de Agricultura y Pesca) kotisivulle (http://www.juntadeandalucia.es/agriculturaypesca/portal) ja seuraamalla polkua: ”Industrias Agroalimentarias”/”Calidad y Promoción”/”Denominaciones de Calidad”/”Otros Productos”; linkki eritelmään on vastaavan laatunimityksen alla.

(1) EUVL L 93, 31.3.2006, s. 12.